**21/4/2020** – Nastavna jedinica: **SOME and ANY**

Dragi učenici, nadam se da ste se odmorili na proljetnom odmoru te da ste spremni za nove zadatke. Nastava se i dalje izvodi na daljinu. Hvala svima vama koji sudjelujete i koji redovito i odgovorno izvršavate svoje obveze. Najvažniji je kontinuirani rad i učenje s razumijevanjem. Želim vam napomenuti da me, ukoliko osjetite da upute dane u lekcijama nisu dovoljno jasne, slobodno možete kontaktirati kako bi zajednički riješili problem.

Prije našeg proljetnog odmora radili smo brojive i nebrojive imenice. Naučili smo koje su imenice brojive a koje nebrojive. Naučili smo kada koristimo HOW MUCH?, a kada HOW MANY? Danas ćemo dovršiti lekciju o brojivim i nebrojivim imenicama i naučiti kako i kada pravilno upotrijebiti SOME i ANY.

Za početak ćemo se ukratko prisjetiti što smo sve naučili o brojivim i nebrojivim imenicama.

**Countable nouns** */kauntəb(ə)l ˈnauns/* su one imenice koje imaju oblike za jedninu i množinu i možemo ih brojati, npr. jedna knjiga, dvije knjige, tri knjige…Ispred njih može stajati neki broj ili neodređeni član a/an za koji smo naučili da znači jedan, jedna, jedno.

**Uncountable nouns** /anˌkauntəb(ə)l ˈnauns/ su one imenice koje nemaju oblik za množinu i koje onda ne možemo brojati (npr. mlijeko, voće, sol, brašno,). Uz njih je glagol uvijek u jednini.

**HOW MANY** koristimo uz brojive imenice (countable nouns) kada pitamo za količinu.

**HOW MUCH** koristimo uz nebrojive imenice (uncountable nouns) kada pitamo za količinu.

Neke nebrojive imenice možemo učiniti brojivima, odnosno možemo ih brojati ukoliko ispred njih dodamo drugu brojivu imenicu. Npr, How many **kilos** of sugar? How many **sheets** of paper? Na ovaj način mi, u stvari, ne brojimo šećer i papir koji su nebrojive imenice nego brojimo kilograme i listove papira obzirom da su to brojive imenice.

Danas ćemo naučiti kada i kako koristiti **some** i **any**.

**Prepišite najprije uokvireni sadržaj u vaše bilježnice:**

**SOME and ANY**

Some i any se koriste kada govorimo o neodređenoj količini (nešto, nekoliko). Koristimo ih uz brojive i nebrojive imenice te uvijek stoje **ispred** imenice.

1. **SOME** koristimo u izjavnim, **jesnim rečenicama** (positive sentences) s brojivim i nebrojivim imenicama. Npr. There **are** **some eggs** int he fridge. There **is some sugar** int he cupboard.
2. **ANY** koristimo u **niječnim rečenicama** (negative sentences) i **u pitanjima** (guestions) uz brojive i nebrojive imenice. Npr. There **aren't any eggs** on the table. There **isn't any sugar** in this coffee. **Are there any eggs** in this cake? **Is there any** **white sugar** in it?
3. U **ponudama i zahtjevima** (offers and requests) u pitanjima (questions) koristimo SOME (ne ANY). Npr. Would you like some bread? Can I try some, please?

Pogledajte video na slijedećem linku: <https://www.youtube.com/watch?v=Q8fsh5mFSRk>

**Uradite zadatak E na stranici 113 u vašim radnim bilježnicama.**